**Ministru kabineta noteikumu projekta “Grozījums Ministru kabineta 2010.gada 31.augusta noteikumos Nr. 824 “Noteikumi par darbības programmas "Infrastruktūra un pakalpojumi" papildinājuma 3.5.2.1.1.apakšaktivitātes "Pasākumi centralizētās siltumapgādes sistēmu efektivitātes paaugstināšanai" projektu iesniegumu atlases otro kārtu un turpmākajām kārtām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir veikt grozījumu Ministru kabineta 2010.gada 31.augusta noteikumos Nr.824 “Noteikumi par darbības programmas “Infrastruktūra un pakalpojumi" papildinājuma 3.5.2.1.1.apakšaktivitātes "Pasākumi centralizētās siltumapgādes sistēmu efektivitātes paaugstināšanai” projektu iesniegumu atlases otro kārtu un turpmākajām kārtām” (turpmāk – MK noteikumi Nr.824), lai novērstu pretrunu starp MK noteikumos Nr.824 un attiecīgo MK noteikumu grozījumu (Ministru kabineta 2013.gada 29.oktobra noteikumi Nr.1182 “Grozījumi Ministru kabineta 2010.gada 31.augusta noteikumos Nr.824 “[Noteikumi par darbības programmas “Infrastruktūra un pakalpojumi" papildinājuma 3.5.2.1.1.apakšaktivitātes “Pasākumi centralizētās siltumapgādes sistēmu efektivitātes paaugstināšanai” projektu iesniegumu atlases otro kārtu un turpmākajām kārtām](https://likumi.lv/ta/id/217641-noteikumi-par-darbibas-programmas-infrastruktura-un-pakalpojumi-papildinajuma-3-5-2-1-1-apaksaktivitates-pasakumi-centralizetas...)”” (turpmāk – MK noteikumi Nr.1182)) anotācijā norādīto informāciju par piemērojamo kapitāla atdeves rādītāja aprēķina metodiku, pamatojoties uz Sabiedrisko pakalpojumu regulēšanas komisijas (turpmāk - SPRK) noteikto metodiku, t.i., formulā pamatkapitālā vietā piemērojot kopkapitālu. Tiesību akts stāsies spēkā līdz ar tā pieņemšanas brīdi. |

|  |
| --- |
| **I. Tiesību akta projekta izstrādes nepieciešamība** |
| 1. Pamatojums | Eiropas Savienības struktūrfondu un Kohēzijas fonda vadības likuma 18. panta 10. punkts. |
| 2. Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumos Nr.824 ar MK noteikumiem Nr.1182 tika veikti grozījumi ar mērķi sniegt iespēju centralizētās siltumapgādes uzņēmumiem saņemt lielāku atbalstu centralizētās siltumapgādes sistēmu efektivitātes paaugstināšanai. Lai to panāktu, bija nepieciešams paredzēt papildu valsts atbalsta sniegšanas nosacījumus, nosakot, ka darbības programmas "Infrastruktūra un pakalpojumi" papildinājuma 3.5.2.1.1.apakšaktivitātes "Pasākumi centralizētās siltumapgādes sistēmu efektivitātes paaugstināšanai" ietvaros valsts atbalstu iespējams sniegt arī kā valsts atbalstu attiecībā uz kompensāciju par sabiedriskajiem pakalpojumiem tiem komersantiem, kuriem uzticēts sniegt vispārējas tautsaimnieciskas nozīmes pakalpojumus (turpmāk – VTNP), saskaņā ar Eiropas Komisijas 2011.gada 20.decembra lēmumu par Līguma par Eiropas Savienības darbību [106. panta](https://likumi.lv/ta/id/289471#p106) 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi (turpmāk - Komisijas lēmums Nr.2012/21/ES). Grozījumu rezultātā MK noteikumu Nr.824 70.punktā tika noteiktas prasības, kas tiek uzraudzītas pēc projektu īstenošanas, proti, ka, lai saņemtu valsts atbalstu attiecībā uz kompensāciju par sabiedriskajiem pakalpojumiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi,  finansējuma saņēmējam ir pienākums nodrošināt, ka kapitāla atdeves rādītājs piecus gadus pēc projekta īstenošanas nav lielāks par 10 procentiem. Noteikumos esošajā redakcijā ir skaidrots, ka  kapitāla atdeves rādītājs ir komercsabiedrības iepriekšējā pārskata gada neto peļņas attiecība pret pamatkapitālu.MK noteikumu Nr.1182 anotācijā iekļauta informācija, kas liecina, ka MK noteikumu Nr.824 70.punktā iekļautā norma ir kļūdaina, t.i., anotācijā ir norāde: “*Ņemot vērā Sabiedrisko pakalpojumu regulēšanas komisijas padomes 2010.gada 14.aprīļa lēmumā Nr.1/7 „Siltumenerģijas apgādes pakalpojumu tarifu aprēķināšanas metodika” (turpmāk – SPRK metodika) ietverto metodoloģiju, Ekonomikas ministrija ir noteikusi, ka finansējuma saņēmēja, kas sniedz pakalpojumus ar vispārēju tautsaimniecības nozīmi saprātīgas peļņas apmērs ir kapitāla rentabilitātes koeficients, kas nepārsniedz 10 %, proti, neto ienākumu apjoms nepārsniedz 10 % no pamatkapitāla apmēra.”* Skaidrojuma sākumā norādīta atsauce uz SPRK metodiku, bet skaidrojuma beigās, kur tiek paskaidrots norādītais kapitāla rentabilitātes koeficients, tomēr iekļauta cita aprēķina metodika, kas nav saistīta ar SPRK metodikā iekļauto. SPRK metodika nosaka maksimāli pieļaujamo kapitāla rentabilitāti un peļņas lielumu, un metodikā iestrādātā maksimālās peļņas noteikšanas formula nepieļauj par 10 % lielāku kapitāla rentabilitāti. SPRK metodikā, pretēji MK noteikumos iekļautajam, kapitāla rentabilitātes aprēķinā pamatkapitāla vietā tiek izmantots kopkapitāls, kuru, savukārt, veido pašu kapitāla un ilgtermiņa saistību summa. Ņemot vērā to, ka anotācijas skaidrojumā norādīts, ka Ekonomikas ministrija minēto rādītāju ir noteikusi ņemot vērā SPRK metodikā ietverto metodoloģiju, uzskatāms, ka noteikumos iekļautā aprēķina metodika, kapitāla atdeves rādītāju izsakot kā neto peļņas attiecību pret **pamatkapitālu**, ir izvēlēta kļūdaini, jo tā nav saistīta ar SPRK metodikā iekļauto, kur pamatkapitāla vietā tiek izmantots **kopkapitāls**. Tas, ka MK noteikumos iekļautajā aprēķina metodikā ir ieviesusies tehniska kļūda un turklāt anotācijā ietvertā skaidrojuma dēļ tā tiek interpretēta savādāk, tika konstatēts tikai tad, kad LIAA uzsāka projektu pēcuzraudzību atbilstoši noteikumos noteiktajai metodikai un tika konstatētas neatbilstības. SPRK metodika nosaka kārtību, kādā komersants aprēķina tarifu regulējamiem siltumenerģijas apgādes pakalpojumiem - siltumenerģijas ražošanai, siltumenerģijas pārvadei un sadalei un siltumenerģijas tirdzniecībai. Lielākā daļa Latvijas siltumapgādes uzņēmumi tiek regulēti, izmantojot šo metodiku, tādēļ ir lietderīgi ņemt vērā SPRK metodikā noteikto un izmantot atbalsta saņēmējiem zināmu metodiku, kas tiek regulāri izmantota. Minētie grozījumi tika veikti laikā, kad pirmo četru kārtu projekti jau bija apstiprināti. Ar grozījumiem tika noteikts finansējuma saņēmēja pienākums nodrošināt, ka kapitāla atdeves rādītājs piecus gadus pēc projekta īstenošanas nav lielāks par 10 procentiem, savukārt LIAA - piecus gadus pēc projekta īstenošanas uzraudzīt finansējuma saņēmēja kapitāla atdeves rādītāja apmēra atbilstību šim nosacījumam. Apakšaktivitātes ietvaros pienākums nodrošināt kapitāla atdeves rādītāja vērtību noteiktās robežās neattiecās uz visiem finansējuma saņēmējiem, bet gan tikai uz tām komercsabiedrībām, kuras izvēlējās saņemt valsts atbalstu kā valsts atbalstu attiecībā uz VTNP. Atbalsta saņēmēji, kas atbalstu apakšaktivitātes ietvaros vēlējās saņemt kā valsts atbalstu attiecībā uz VTNP, papildus iesniedza LIAA konkrētās pašvaldības deleģēšanas līgumu un apliecinājumu, ka kompensācija par sabiedriskā pakalpojuma sniegšanu nepārsniegs 15 000 000 euro vidēji gadā pilnvarojuma laikā (izņēmums ir sestā atlases kārta, kur visi finansējuma saņēmēji saņēma valsts atbalstu kā valsts atbalstu attiecībā uz VTNP, atbilstoši Komisijas lēmumam Nr.2012/21/ES). Projektos tika vērtēti ieguldījumi kurināmā konversijai no fosilā uz atjaunojamo kurināmo vai pārvades un sadales sistēmas efektivitātes paaugstināšanai  un to dzīvotspēja piecus gadus pēc īstenošanas, ņemot vērā plānoto naudas plūsmu. Veicot MK noteikumu Nr.824 grozījumus, projektu iesniegumu izvērtēšanas kritēriji netika papildināti ar kritērijiem, kas paredzētu vērtēt komercsabiedrības nākotnes kapitāla rentabilitāti atbilstoši MK noteikumos iekļautajai formulai, tāpat finansējuma saņēmējiem nebija jāpievieno projekta iesniegumiem šādas prognozes aprēķini. Ņemot vērā minēto, skaidrojam, ka nebija iespējams konstatēt ātrāk, pirms projektu pēcuzraudzības perioda vai līguma slēgšanas brīdī, ka noteikumos iekļautā aprēķina formula ir neprecīza, jo minētie aprēķini ātrāk netika veikti. Minētā problēma attiecībā uz projektu pēcuzraudzību skar vairākas darbības programmas “Infrastruktūra un pakalpojumi” aktivitātes un apakšaktivitātes, kur noteikumos iekļauta kļūdaina metodika un anotācijā sniegti pretrunīgi skaidrojumi, t.i., minētie MK noteikumi Nr.824, Ministru kabineta 2009.gada 17.februāra noteikumi Nr.162 "Noteikumi par darbības programmas "Infrastruktūra un pakalpojumi" papildinājuma 3.5.2.1.1.apakšaktivitātes "Pasākumi centralizētās siltumapgādes sistēmu efektivitātes paaugstināšanai" projektu iesniegumu atlases pirmo kārtu" (turpmāk – MK noteikumi Nr.162) un Ministru kabineta 2009.gada 17.februāra noteikumi Nr.165 “Noteikumi par darbības programmas “Infrastruktūra un pakalpojumi” papildinājuma 3.5.2.2.aktivitāti “Atjaunojamo energoresursu izmantojošu koģenerācijas elektrostaciju attīstība””. Kopā minētās aktivitātes un apakšaktivitāšu ietvaros tika īstenoti 69 projekti par kopējo Kohēzijas fonda (turpmāk – KF) finansējumu 21 130 292,20 euro, kuri atbalstu saņēma kā valsts atbalstu attiecībā uz VTNP un kuriem tiek veikta projektu pēcuzraudzība, t.sk. tiek pārbaudīts, vai kapitāla rentabilitātes koeficients 5 gadus pēc projekta īstenošanas nepārsniedz 10% divu gadu periodā. Uzraudzība šobrīd kopumā notiek vēl 62 projektiem, bet 7 projektiem ir beidzies pēcuzraudzības periods, jo ir pagājuši pilni 5 kalendārie gadi. Līdz šim viens atbalsta saņēmējs, kurš atbalstu saņēma atbilstoši MK noteikumiem Nr.162, ir veicis saņemtā KF finansējuma atmaksu 2363,45 euro apmērā, jo tika pārsniegta noteiktā kapitāla rentabilitātes koeficienta norma 10%. Uz doto brīdi vairākiem komersantiem ir pagājis tikai viens pilns kalendārais gads pēc projekta īstenošanas, kā rezultātā tika aprēķināts kapitāla atdeves rādītājs vienā gadā, no šiem projektiem pārsniegts kapitāla atdeves rādītājs ir 4 komersantiem (viņu īstenotiem 8 projektiem). Pēc esošās situācijas diviem komersantiem būtu jāatmaksā KF finansējums 100 % apmērā, kas kopā sastāda 246 438,42 euro, bet pārējiem uz doto brīdi būtu jāatmaksā 311 163,90 euro. Papildus norādām, ka uzraudzība ir pieci gadi, kā rezultātā atgūstamās summas var pieaugt, vai arī samazināties, kad tiks pārrēķināts kapitāla atdeves rādītājs divu gadu periodā. Lai nodrošinātu korektu pieeju kapitāla rentabilitātes aprēķinā, ir nepieciešams veikt grozījumus MK noteikumu Nr.824 70.punktā, aizstājot pamatkapitālu ar kopkapitālu un izsakot punktu šādā redakcijā: *“Lai saņemtu valsts atbalstu atbilstoši šo noteikumu 1.1 2.apakšpunktam, finansējuma saņēmējam ir pienākums nodrošināt, ka kapitāla atdeves rādītājs piecus gadus pēc projekta īstenošanas nav lielāks par 10 procentiem. Kapitāla atdeves rādītājs ir komercsabiedrības iepriekšējā pārskata gada neto peļņas attiecība pret kopkapitālu jeb pašu kapitāla un ilgtermiņa saistību summu. Finansējuma saņēmējam ir pienākums nodrošināt, ka robežvērtība nepārsniedz vidējo svērto rādītāju divu gadu periodā.”*Atbilstoši noteikumu projektā norādītajam, kapitāla atdeves rādītājs tiek aprēķināts kā komercsabiedrības iepriekšējā pārskata gada neto peļņas attiecība pret kopkapitālu. Papildus norādām, ka Komisijas lēmuma Nr.2012/21/ES 5.panta 1.punktā ir norādīts, ka kompensācijas summa par VTNP sniegšanu nedrīkst būt lielāka par summu, kas nepieciešama, lai segtu neto izmaksas, kas rodas sniedzot VTNP, tostarp saprātīgu peļņu, savukārt 5.panta 3.punktā ir norādīts, ka vērā ņemamas ir visas tās izmaksas, kas komersantam radušās, sniedzot VTNP. Komersants, iesniedzot datus par uzņēmuma sniegtajiem VTNP, izdalot ieņēmumus, izdevumus un neto peļņu tikai no VTNP, nodrošina, ka iesniegtos datus ir apstiprinājis zvērināts revidents.LIAA, piešķirot atbalstu apakšaktivitātes ietvaros, jau sākotnēji ir pārliecinājusies, ka atbalsts tiek piešķirts pretendentam, kurš uz to ir tiesīgs pretendēt. Attiecīgi LIAA pārliecinās par Komisijas Lēmumā Nr.2012/21/ES noteikto prasību izpildi atbilstoši MK noteikumos Nr.824 noteiktajām prasībām, tajā skaitā jau atbalsta piešķiršanas brīdī vai piešķirtā atbalsta grozījumu brīdī ir izvērtēta deleģēšanas līgumu atbilstība Komisijas lēmumam Nr.2012/21/ES. Vienlaikus pilnvarojuma uzlicējam (pašvaldībai) ir pienākums nodrošināt, ka tiek ievērotas deleģēšanās līgumā noteiktās saistības un tiek ievēroti Komisijas lēmuma Nr.2012/21/ES nosacījumi, t.sk. arī attiecībā uz kompensācijas aprēķināšanu un pārkompensācijas kontroli. Ja netiks veikti MK noteikumu grozījumi, tad pastāv risks, ka daļa no uzņēmumiem var nonākt bankrota situācijā. Jau iepriekš, pirms minēto MK noteikumu Nr.824 grozījumu veikšanas, tika secināts, ka komercbankas pašvaldību centrālās siltumapgādes uzņēmumiem (turpmāk – CSA uzņēmumi) neizsniedz aizdevumus, ja pašvaldības par attiecīgajiem aizdevumiem nesniedz galvojumus. Līdz ar to pastāvēja risks, ka apstiprinātie projekti netiks īstenoti finansējuma trūkuma dēļ. Lai izmantotu KF finansējumu un sniegtu iespēju CSA uzņēmumiem saņemt atbalstu siltumapgādes sistēmu efektivitātes paaugstināšanai un atjaunojamo energoresursu izmantojošu koģenerācijas elektrostaciju attīstībai, MK noteikumos tika paredzēti papildu valsts atbalsta sniegšanas nosacījumi, nosakot, ka valsts atbalstu iespējams sniegt arī kā valsts atbalstu attiecībā uz kompensāciju par sabiedriskajiem pakalpojumiem tiem komersantiem, kuriem uzticēts sniegt pakalpojumus ar vispārēju tautsaimniecisku nozīmi, saskaņā ar Komisijas lēmumu Nr.2012/21/ES. Iepriekš veiktie grozījumi sniedza risinājumu tiem finansējuma saņēmējiem, kuriem nav iespējams iegūt privātos līdzekļus projekta īstenošanai bez papildu pašvaldības atbalsta, kas ir attaisnojami ar visas sabiedrības interešu aizsardzību. Ņemot vērā minēto, paskaidrojam, ka, ja netiks veikti grozījumi un mainīta kapitāla rentabilitātes aprēķina metodika, pastāv risks, ka projekta īstenotājiem nāksies atmaksāt finansējumu, kurš nemaz tiem nav pieejams, vai arī minētos līdzekļus nāksies piešķirt pašvaldībām, kurām vairumā gadījumu jau šobrīd ir augsts finanšu slogs. Tā rezultātā, lai segtu zaudējumus, uzņēmumiem nāksies palielināt siltumapgādes tarifus, kas atstātu negatīvu ietekmi uz mājsaimniecību budžetu, vai arī pārtraukt piedāvāt siltumapgādes pakalpojumus, kas nav apakšaktivitātes mērķis. Lai nodrošinātu vienotu pieeju visiem atbalsta saņēmējiem iepriekš minētās aktivitātes un apakšaktivitāšu ietvaros, kapitāla atdeves rādītājs tiks pārrēķināts visiem atbalsta saņēmējiem, tajā skaitā atbalsta saņēmējam, kurš atbalstu saņēma atbilstoši MK noteikumiem Nr.162 un kurš iepriekš veica piešķirtā finansējuma atmaksu 2363,45 *euro* apmērā. Ir aprēķināts, ka, pēc minēto grozījumu veikšanas, atbalsta saņēmēja kapitāla atdeves rādītājs ir atbilstošs un līdz ar to nepieciešams nodrošināt atmaksātā finansējuma atgriešanu atbalsta saņēmējam. Pēc grozījumu stāšanās spēkā LIAA informēs Ekonomikas ministriju par nepieciešamību pārskatīt lēmumu konkrētajam atbalsta saņēmējam, jo normas grozījumu rezultātā atbalsta saņēmēja kapitāla atdeves rādītājs būs atbilstošs. Nepieciešamais finansējums 2363,45 *euro* apmērā tiks pieprasīts no valsts budžeta resora “74. Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrument un pārējās ārvalstu finanšu palīdzības līdzfinansēto projektu un pasākumu īstenošanai”. Minētais atbalsta saņēmējs projektu īstenoja MK noteikumu Nr.162 ietvaros, tādēļ MK noteikumu Nr.824 grozījumi nerada ietekmi uz budžetu.Noteikumu projektā iekļautās prasības uzskatāmas par finansējuma saņēmējiem labvēlīgākām un ir atbalstāmas jau uz nodibinātām tiesiskajām attiecībām. Papildus Ekonomikas ministrija norāda, ka, ņemot vērā, ka ar noteikumu projektu tiek radīti finansējuma saņēmējiem labvēlīgāki nosacījumi, personām, kas nav iesniegušas projektu iesniegumus, nav radušās nekādas tiesības saistībā ar projekta īstenošanu un nav pierādījumu par personu tiesību aizskārumu, līdz ar to tiesiskās paļāvības principa aizskārums attiecībā uz attiecīgajām personām nav konstatējams. |
| 3. Projekta izstrādē iesaistītās institūcijas | Ekonomikas ministrija |
|  4. Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atbilstoši 3.5.2.1.1.apakšaktivitātei, mērķa grupa ir siltumenerģijas lietotāji, pašvaldības, komersanti. |
| 2. | Tiesiskā regulējuma ietekme uz tautsaimniecību un administratīvo slogu | Vērtējot projektu īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem finansējuma saņēmējiem, ne Eiropas Savienības fondu vadībā iesaistītajām institūcijām.Īstenoto projektu uzraudzību nodrošina un arī turpmāk nodrošinās Latvijas investīciju un attīstības aģentūra, atbilstoši pašreizējai kārtībai.Noteikumu projekts paredz pozitīvu ietekmi uz tautsaimniecību, jo ar to tiek nodrošināts finansējums centralizētās siltumapgādes sistēmas energoefektivitātes paaugstināšanai, mazinot risku, ka atbalsta saņēmējiem saņemtais atbalsts būs jāatgriež. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Noteikumu projekts šo jomu neskar** |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| **Noteikumu projekts šo jomu neskar** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar noteikumu projektu tiek precizētas prasības no Komisijas lēmuma Nr. 2012/21/ES. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **1.tabula. Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Ar normatīvo aktu tiek precizētas prasības no Komisijas lēmuma Nr. 2012/21/ES. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas lēmuma Nr. 2012/12/ES 5.pants  | Noteikumu projekts | *Ieviesta pilnībā* | *Neparedz stingrākas prasības* |

|  |
| --- |
| **2.tabula. Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem****Pasākumi šo saistību izpildei** |
| **Noteikumu projekts šo jomu neskar** |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši normatīvo aktu prasībām Ekonomikas ministrija tās tīmekļa vietnē publicēs informāciju par noteikumu projektu un tā virzību. |
| 2. | Sabiedrības līdzdalība projekta izstrādē | Noteikumu projekts tiks publicēts Ekonomikas ministrijas tīmekļvietnē |
| 3. | Sabiedrības līdzdalības rezultāti | Izstrādāts Noteikumu projekts, kas steidzamības kārtībā tiks nosūtīts saskaņošanai Finanšu ministrijai un Tieslietu ministrijai.Par noteikumu projektu un tā virzību tiks informēti sadarbības partneri. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | EM kā atbildīgā iestāde, Latvijas Investīciju un attīstības aģentūra kā sadarbības iestāde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildi nodrošinās Latvijas Investīciju un attīstības aģentūra savas kompetences ietvaros. |
| 3. | Cita informācija | Nav. |

**Ekonomikas ministrs R. Nemiro**

**Vīza: Valsts sekretārs Ē.Eglītis**

Evelīna Matisone; 67013241

Evelina.Matisone@em.gov.lv